b'\n_START_ARTICLE_\nAtviras kodas Lietuvai\n_START_PARAGRAPH_\nAtviras kodas Lietuvai (AKL) \xe2\x80\x93 tai visuomenin\xc4\x97 organizacija (asociacija), u\xc5\xbesiimanti laisvos programin\xc4\x97s \xc4\xafrangos bei atvir\xc5\xb3j\xc5\xb3 standart\xc5\xb3 populiarinimu Lietuvoje. AKL prezidentas \xe2\x80\x93 IT ekspertas, interneto projekt\xc5\xb3 koordinatorius Mykolas Okuli\xc4\x8d-Kazarinas.\n_START_SECTION_\nIstorija\n_START_PARAGRAPH_\nJud\xc4\x97jimas \xe2\x80\x9eAtviras kodas Lietuvai\xe2\x80\x9c (AKL) gim\xc4\x97 kelioms de\xc5\xa1imtims IT specialist\xc5\xb3 \xc5\xa1ven\xc4\x8diant Linux de\xc5\xa1imt\xc4\x85j\xc4\xaf gimtadien\xc4\xaf, 2001 m. vasaros pabaigoje._NEWLINE_2001 m. pabaigoje prad\xc4\x97tas kryptingas darbas, siekiant paskatinti atviro kodo program\xc5\xb3 naudojim\xc4\x85 Lietuvoje._NEWLINE_Parodoje \xe2\x80\x9eInfobalt 2002\xe2\x80\x9c AKL pristat\xc4\x97 pirm\xc4\x85 savo projekt\xc4\x85 \xe2\x80\x93 \xe2\x80\x9eLaisv\xc5\xb3 program\xc5\xb3 CD\xe2\x80\x9c. \xc5\xa0is darbas Infobalt rengiamame geriausio met\xc5\xb3 gaminio konkurse pripa\xc5\xbeintas met\xc5\xb3 iniciatyva._NEWLINE_2003 m. vasario 23 d. buvo sukviestas steigiamasis susirinkimas, kuriame patvirtinti visuomenin\xc4\x97s organizacijos \xc4\xafstatai, pasirinkta valdymo forma, i\xc5\xa1rinktas prezidentas, 5 valdybos nariai ir revizorius. Netrukus organizacija oficialiai \xc4\xafregistruota._NEWLINE_2003, 2004, 2005, 2006, 2007, 2008, 2009 m. AKL taip pat dalyvavo \xe2\x80\x9eInfobalt\xe2\x80\x9c parodose, kur buvo pristatyti \xe2\x80\x9eLaisv\xc5\xb3 program\xc5\xb3 CD2\xe2\x80\x9c, Baltix GNU/Linux operacin\xc4\x97 sistema ir kiti projektai. Baltix GNU/Linux 1.0 versija 2005 m. Infobalt parodoje tapo  vienu i\xc5\xa1 "Geriausio lietuvi\xc5\xa1ko ITTE produkto" konkurso, nugal\xc4\x97toj\xc5\xb3.'